Wólbny bój je dawno zwučene formy překročił, kaž su to na přikład informowanišća, lětaki, póštowe posyłki abo ryzy internetna prezentacija kandidatow. Požadar CDU wo zastojnstwo wyšeho měšćanosty Budyšina Karsten Vogt kroči nowy puć.
Budyšin (SN/at). Njespokojnosć ludźi z politikarjemi pohnuwa kandidata křesćanskich demokratow za zastojnstwo Budyskeje měšćanskeje hłowy k rozmyslowanju. „Na kotre wašnje móžu wolerki a wolerjow zapřijeć, zo bych hromadźe z nimi swój wólbny program skonkretizował a so při tym bóle na to wusměrił, što ludźi jima“, so Karsten Vogt praša. Wšako dźe wo přichod města, kaž titl jeho wólbneho programa „Zhromadnje zaso rosć“ zwuraznja. Wuměna myslow z druhimi, to njeje jenož dopóznaće ze swojeho skutkowanja jako nawody Budyskeho Melanchthonoweho gymnazija, je tež spomóžny puć we wólbnym boju.
szl_Latn szl_Latn